ថ្នាក់​ដឹកនាំ​គណបក្ស​ភ្លើង​ទៀន​ជួប​ពិភាក្សា​ជាមួយ​សហភាព​អឺរ៉ុប និយាយ​អំពី​ភាព​មិន​ប្រក្រតី​នៃ​ការ​បោះ​ឆ្នោត
អគ្គលេ​ខាធិការ​គណបក្ស​ភ្លើងទៀន​ លោក លី សុធារ៉ាយុត្តិ ប្រាប់​​វី​អូអេ​នៅ​ថ្ងៃ​អង្គារ​នេះ​ថា​ជំនួប​នេះ​ផ្តោត​សំខាន់​ទៅ​លើ​​ស្ថាន​ការណ៍ ក៏ដូច​ជា​បរិយា​កាស​​នយោបាយ​ជារួម​នៅ​កម្ពុជា​ ប្រតិបត្តិ​ការ​គណបក្ស​ភ្លើង​ទៀន​ក្នុង​រយៈ​ពេល​៦​ខែ និង​ភាព​មិន​ប្រក្រតី​នៃ​ការ​បោះ​ឆ្នោត​ក្រុម​ប្រឹក្សា​ឃុំ​សង្កាត់​។
ភ្នំពេញ — ថ្នាក់ដឹកនាំគណបក្សភ្លើងទៀន កាលពីថ្ងៃចន្ទ បានជួបជាមួយតំណាងទូតសហភាពអឺរ៉ុបប្រចាំនៅកម្ពុជា ដោយបានលើកឡើងអំពីភាពមិនប្រក្រតីនៃការបោះឆ្នោតក្រុមប្រឹក្សាឃុំសង្កាត់ ដែលបានប្រព្រឹត្តទៅ កាលពីថ្ងៃទី៥ ខែមិថុនា ឆ្នាំ២០២២។ ជំនួបនេះប្រចាំកម្ពុជា ដោយមានមន្រ្តីគណបក្សប្រឆាំងនេះ រួមមានលោក ទាវ វណ្ណុល ប្រធានគណបក្ស លោក លី សុធារ៉ាយុត្តិ អគ្គលេខាធិការ លោក ហុង សុខហួរ ប្រធាននាយកដ្ឋានកិច្ចការបោះឆ្នោត និងលោក សំ សុគង់ ប្រធាននាយកដ្ឋានកិច្ចការច្បាប់របស់គណបក្ស។ ពួកគេបានជួបជាមួយអ្នកស្រី Carmen Moreno ឯកអគ្គរដ្ឋទូតសហភាពអឺរ៉ុប និងតំណាងទូតបរទេសធំៗនៅទ្វីបអឺរ៉ុបប្រចាំនៅកម្ពុជាចំនួន ៣ផ្សេងទៀត រួមមាន លោក ចូសថ៍ ខាដែល ( Jost Kadel) អនុប្រធានបេសកកម្មនៃសាធារណរដ្ឋសហព័ន្ធអាល្លឺម៉ង់ លោក អ៊ុយហ្គោ វ៉ាវ្រាំង(Hugo Wavrin) ទីប្រឹក្សានយោបាយ និងសារព័ត៌មានប្រចាំស្ថានទូតបារាំងនៅភ្នំពេញ និងអ្នកស្រី ខាមីឡា ម៉ុនស៊ីន អុតតូសុន (Camilla Monsine Ottosson) អគ្គទីប្រឹក្សា និងជាប្រធានការិយាល័យនៃស្ថានទូតស៊ុយអែតប្រចាំនៅរាជធានីភ្នំពេញ។ ក្នុងជំនួបនោះ ថ្នាក់ដឹកនាំគណបក្សភ្លើងទៀនបានរៀបរាប់អំពីស្ថានការណ៍នយោបាយទូទៅ ការរំខាន ការធ្វើទុក្ខបុកម្នេញខាងនយោបាយ ការគំរាមកំហែងមកលើសកម្មជន បេក្ខជន និងភ្នាក់ងារសង្កេតការណ៍របស់គណបក្ស និងភាពមិនប្រក្រតីដែលបានកើតឡើងក្នុងដំណើរការបោះឆ្នោតជ្រើសរើសក្រុមប្រឹក្សាឃុំសង្កាត់អាណត្តិទី៥នេះ។ នេះបើតាមសេចក្តីប្រកាសព័ត៌មានដែលបង្ហោះនៅលើហ្វេសប៊ុករបស់គណបក្សភ្លើងទៀននៅថ្ងៃអង្គារនេះ។ សេចក្តីប្រកាសរបស់គណបក្សនេះបញ្ជាក់ថា៖ «ថ្នាក់ដឹកនាំគណបក្សក៏បានស្នើសុំសហភាពអឺរ៉ុបបន្តឃ្លាំមើលស្ថានការណ៍នយោបាយ និងប្រជាធិបតេយ្យនៅកម្ពុជាផងដែរ ជាពិសេសការបោះឆ្នោតជាតិក្នុងឆ្នាំ២០២៣ខាងមុខនេះ»។ អគ្គលេខាធិការគណបក្សភ្លើងទៀន លោក លី សុធារ៉ាយុត្តិ ប្រាប់វីអូអេនៅថ្ងៃអង្គារនេះថាជំនួបនេះផ្តោតសំខាន់ទៅលើស្ថានការណ៍ ក៏ដូចជាបរិយាកាសនយោបាយជារួមនៅកម្ពុជា ប្រតិបត្តិការគណបក្សភ្លើងទៀនក្នុងរយៈពេល៦ខែ និងភាពមិនប្រក្រតីនៃការបោះឆ្នោតក្រុមប្រឹក្សាឃុំសង្កាត់ក្នុងអាណត្តិទី៥។ លោកបន្ថែមថាសហភាពអឺរ៉ុបនៅតែបន្តគាំទ្រនិងឃ្លាំមើលការអនុវត្តលទ្ធិប្រជាធិបតេយ្យនៅកម្ពុជា រួមទាំងចង់ឃើញកម្ពុជាជាប្រទេសមានលទ្ធិប្រជាធិបតេយ្យពេញលេញ។ លោកថ្លែងថា៖«អ្វីដែលជាជំហររបស់គេគឺគេចង់ឃើញលម្ហប្រជាធិបតេយ្យទូលំទូលាយមួយនៅស្រុកខ្មែរ»។ វីអូអេមិនទាន់បានទទួលការអត្ថាធិប្បាយរបស់ស្ថានទូតសហភាពអឺរ៉ុបប្រចាំនៅកម្ពុជា តាមសារអ៊ីមែលបាននៅឡើយទេ។ អ្នកនាំពាក្យគណបក្សប្រជាជនកម្ពុជា លោក សុខ ឥសាន ចាត់ទុកជំនួបនេះជាការជួបពិភាក្សារវាង«កូនចៅនិងចៅហ្វាយនាយ» ហើយនិយាយអ្វីដែលមិនមែនជាការណ៍ពិត។ លោកបញ្ជាក់ថា៖«អ៊ីចឹងខ្ញុំយល់ថាការជួបនេះ វាគ្រាន់តែជាពិតទូលហើយនិយាយបំផ្លើសការណ៍ពិតនៃសភាពការណ៍។ អ៊ីចឹងវាអត់ប្រយោជន៍ទេ ពីព្រោះការបោះឆ្នោតនេះ គឺជាការបោះឆ្នោតនៅកម្ពុជា។ អ៊ីចឹងនេះវាស្ថិតនៅក្នុងដែនអធិបតេយ្យឯករាជ្យរបស់កម្ពុជា។ អត់មាននរណាលូកដៃបានទេ។ ប្រសិនណាជាគាត់ទៅពិតទូលចៅហ្វាយនាយគាត់ ចង់ឱ្យដាក់ទណ្ឌកម្មកម្ពុជាទៀត អាហ្នឹងទុកឱ្យប្រជាជនលោកវិនិច្ឆ័យ»។ មន្ត្រីសម្របសម្រួលជាន់ខ្ពស់នៃអង្គការខុមហ្វ្រែលលោក កន សាវាង្ស ថ្លែងថាសហភាពអឺរ៉ុបមានមន្ត្រីរបស់គេឃ្លាំមើលស្ថានការណ៍នយោបាយនិងការបោះឆ្នោតនៅកម្ពុជាថាតើប្រព្រឹត្តទៅយ៉ាងដូចម្តេច។ លោកប្រាប់វីអូអេថា៖ «សម្រាប់ខ្ញុំជារឿងមួយដែលមិនមានអីដែលថ្មីទេ។ ដោយសារតែរឿងកិច្ចការងារគឺដឹងទាំងអស់គ្នា ខាងគណបក្សនយោបាយក៏ដឹង ខាងសង្គមស៊ីវិលក៏ដឹង ហើយខាងការទូតក៏គេដឹងដែរ»។ គួរបញ្ជាក់ថាកាលពីដើមខែឧសភា ឆ្នាំ២០២២នេះ សមាជិកសភារបស់សហភាពអឺរ៉ុបច្រើនលើសលប់ បានបោះឆ្នោតសម្រេចលើញត្តិមួយដែលបានបង្ហាញការព្រួយបារម្ភអំពីការបន្តបង្ក្រាបនយោបាយនៅកម្ពុជា និងបានជំរុញឱ្យគណៈកម្មការអឺរ៉ុបត្រៀមខ្លួនក្នុងការដកឋានៈប្រព័ន្ធអនុគ្រោះពន្ធ EBA ទាំងស្រុងប្រសិនបើការបោះឆ្នោតនាពេលខាងមុខមិនមានភាពសេរី និងយុត្តិធម៌។ ពួកគេក៏ជំរុញឱ្យមានការទម្លាក់ចោលការចោទប្រកាន់លើលោក កឹម សុខា ផង ដែរ៕